দেশ নিয়ে বহু গান তিনি লিখেছেন, তাঁর কথায়- “দেশ দুঃখী হলে মানুষ ভালো থাকে কী করে, যদি মাটি সরে যায় তাহলে অনেক দূরে সরে যায় আকাশও।” প্রিয়তম স্বদেশের গান- “তুমি ছুঁয়ে দিলে হবে রূপান্তর।” সুসম বণ্টন নেই এই অসম দেশে পৃথিবীতে। সেই বেদনার হাহাকার শুনি এখানে ওখানে কবিতায়। চট্টগ্রামের বহু ঐতিহ্য, সাধুর দোকান, লাল দীঘি, জব্বারের বলি খেলা, একুশে ফেব্রুয়ারি থেকে শ্বেতাঙ্গ-কৃষ্ণাঙ্গের দুঃখ বিভাজিত বহুমুখী গানের সমাহার এই গ্রন্থ। ফরাসি চার্চ সঙ্গীত কি স্প্যানিশ লোকগান অথবা আফ্রিকান ক্যালিপ্সো সঙ্গীতের আঙ্গিক অথবা মাধুর্যে ভরিয়ে তুলেছেন তিনি কতক গান। আবার তাঁর প্রিয় শহর চট্টগ্রাম নিয়ে লিখেছেন ‘স্মৃতির শহরে’। গীতিকবিতা যখন কবির নিজের কণ্ঠভঙ্গিতে সুরের ব্যঞ্জনায় বেজে ওঠে- তখন বোদ্ধা শ্রোতার চৈতন্যের ঘরকুঠরিতে বাংলা গানের নতুন মাত্রা যুক্ত হয়, উত্তর প্রজন্ম নবায়নমুখী হয়ে ওঠে।